Bratislava 28.02.2017
    Číslo: Z09705-2017-OÚ

D O P L N O K   č.  2
k Organizačnému poriadku Ministerstva zdravotníctva Slovenskej republiky

Organizačný poriadok Ministerstva zdravotníctva Slovenskej republiky (ďalej len „organizačný poriadok”) sa mení a dopĺňa takto:

1.	Prvá časť (Všeobecné ustanovenia) článok 2 (Organizačné členenie ministerstva) sa v odseku 7 znenie písmena d) nahrádza textom, ktorý znie: 

„d) sekcia medzinárodných vzťahov a záležitostí EÚ;“

2.	Prvá časť (Všeobecné ustanovenia) článok 4 (Minister) sa v odseku 2 v písmene a) znenie bodu 7. nahrádza textom, ktorý znie: 

„7. generálneho riaditeľa sekcie medzinárodných vzťahov a záležitostí EÚ;“

3.	Druhá časť (Osobitné ustanovenia), úsek štátneho tajomníka, pätnásta hlava (Odbor výskumu a vývoja) sa v článku 43 (Pôsobnosť odboru výskumu a vývoja) v odseku 2 v písmene q) nahrádza znenie bodu 5. novým textom, ktorý znie:

„5. sekciou medzinárodných vzťahov a záležitostí EÚ;“

4.	Druhá časť (Osobitné ustanovenia), úsek ministra, sa štvrtá hlava (Odbor záležitostí EÚ a medzinárodných vzťahov) vrátane nadpisu nahrádza textom, ktorý znie:

„ŠTVRTÁ HLAVA
SEKCIA MEDZINÁRODNÝCH VZŤAHOV A ZÁLEŽITOSTÍ EÚ

Článok 22
Pôsobnosť a členenie sekcie medzinárodných vzťahov a záležitostí EÚ

(1) Sekcia medzinárodných vzťahov a záležitostí EÚ zabezpečuje plnenie úloh vyplývajúcich z členstva SR v EÚ, z členstva SR v medzinárodných organizáciách (Rada Európy, OECD, NATO,...) a v systéme OSN (WHO, FAO, IAEA, IMF, UNIDO, skupina Svetovej banky,...), ako aj úloh vyplývajúcich z bilaterálnej spolupráce s členskými štátmi EÚ a inými štátmi v oblasti zdravotníctva.

(2) Sekcia rovnako zabezpečuje plnenie úloh vyplývajúcich z protokolárnej agendy pre ministra, štátnych tajomníkov a vedúceho služobného úradu. 

(3) Do sekcie medzinárodných vzťahov a záležitostí EÚ sú organizačne začlenené:
a) odbor medzinárodných vzťahov,
b) odbor záležitostí EÚ.

(4) Generálny riaditeľ sekcie medzinárodných vzťahov a záležitostí EÚ zodpovedá za činnosť sekcie ministrovi a plní úlohy uvedené v článkoch 8, 13 a 14.

Článok 23
Pôsobnosť odboru medzinárodných vzťahov

(1) Na úseku multilaterálnej a bilaterálnej spolupráce odbor medzinárodných vzťahov najmä:
a)	pripravuje koncepčné materiály týkajúce sa zahraničnej politiky rezortu zdravotníctva;
b)	pripravuje odborné stanoviská a pripomienky k materiálom na rokovanie vlády a NR SR týkajúce sa multilaterálnych a bilaterálnych zahraničných vzťahov;
c)	pripravuje podklady a návrhy na uzatváranie a vypovedanie dvojstranných medzivládnych a rezortných zmlúv v oblasti zdravotníctva (medzinárodných dohôd o spolupráci v oblasti zdravotníctva, vykonávacích plánov k medzinárodným dohodám, rezortných plánov spolupráce a pod.) v spolupráci s odbornými útvarmi ministerstva a Ministerstvom zahraničných vecí a európskych záležitostí SR;
d)	koordinuje rozpracovanie a plnenie úloh vyplývajúcich z medzinárodných zmlúv a úloh vyplývajúcich z príslušných uznesení vlády SR a NR SR pre rezort zdravotníctva;
e)	zabezpečuje vypĺňanie medzinárodných dotazníkov okrem medzinárodných dotazníkov súvisiacich s členstvom SR v EÚ;
f)	zabezpečuje oficiálny písomný a osobný styk ministerstva so zahraničím v úzkej spolupráci              s Ministerstvom zahraničných vecí a európskych záležitostí SR, so zastupiteľskými úradmi SR v zahraničí a so zahraničnými zastupiteľskými úradmi na území SR;
g)	koordinuje (mimo záležitostí EÚ):
1.	zahraničné pracovné cesty ministra, štátnych tajomníkov a vedúceho služobného úradu vrátane protokolárnych otázok;
2.	zahraničné pracovné cesty zamestnancov ministerstva;
3.	prijatia zahraničných návštev na ministerstve, vrátane protokolu;
h)	koordinuje plnenie úloh vyplývajúcich pre ministerstvo z členstva SR vo Svetovej zdravotníckej organizácii, v OECD a v iných medzinárodných organizáciách, OSN, Rade Európy a pod.;
i)	komplexne koordinuje spoluprácu MZ SR s WHO, vrátane prípravy Dvojročných dohôd o spolupráci medzi MZ SR a Regionálnym úradom WHO pre Európu;
j)	sleduje a vyhodnocuje plnenie úloh vyplývajúcich z Dvojročných dohôd o spolupráci medzi MZ SR a Regionálnym úradom WHO pre Európu;
k)	koordinuje prípravu stanovísk SR na rokovania Svetového zdravotníckeho zhromaždenia, Výkonnej rady WHO a ostatných článkov WHO v spolupráci s odbornými útvarmi ministerstva a Stálou misiou SR pri OSN v Ženeve;
l)	zabezpečuje prípravu, prerokovanie, uzatváranie a vypovedanie zmluvných dokumentov Rady Európy v rozsahu pôsobnosti ministerstva;
m)	tvorí koncepciu rozvoja vzťahov ministerstva a Európskeho zdravotného výboru Rady Európy, permanentných výborov a ad hoc výborov prostredníctvom zástupcov rezortu;
n)	vypracúva prehľad o vyhodnotení úloh a prínosov zahraničných pracovných ciest v gescii ministerstva súvisiacich s medzinárodnými aktivitami rezortu;
o)	sleduje, eviduje a spracováva finančné vysporiadanie prostriedkov poskytnutých pre technicko-organizačné zabezpečenie zahraničných pracovných ciest;
p)	vedie databázu prekladov urobených na základe požiadaviek útvarov ministerstva;
q)	v spolupráci s Kanceláriou ministra zabezpečuje agendu darov ministra na medzinárodných podujatiach a prijatiach (zabezpečuje nákup, evidenciu a manipuláciu s darmi ministra, ktoré minister alebo štátni tajomníci odovzdávajú oficiálnym návštevám ministerstva na Slovensku, alebo pri zahraničných pracovných cestách delegácie SR vedenej ministrom alebo štátnymi tajomníkmi v zahraničí).

	(2) Riaditeľ odboru medzinárodných vzťahov zodpovedá za činnosť odboru generálnemu riaditeľovi sekcie medzinárodných vzťahov a záležitostí EÚ a plní úlohy uvedené v článkoch 9, 13 a 14.

Článok 23a
Pôsobnosť odboru záležitostí  EÚ 

(1) Odbor záležitostí EÚ zabezpečuje a koordinuje úlohy vyplývajúce pre rezort zdravotníctva z členstva SR v EÚ a vytvára koncepciu spolupráce SR s inštitúciami EÚ. 

(2) Odbor záležitostí EÚ najmä:
a)	koordinuje rozpracovanie a plnenie úloh vyplývajúcich pre ministerstvo z členstva SR v EÚ, ako aj z uznesení NR SR a vlády SR týkajúcich sa záležitostí EÚ;
b)	v súčinnosti so Stálym zastúpením SR pri EÚ v Bruseli spolupracuje s EK, Generálnym sekretariátom Rady EÚ a Európskym parlamentom a pripravuje koncepčné dokumenty vyplývajúce z tejto spolupráce v úzkej súčinnosti s vecne príslušnými útvarmi rezortu zdravotníctva;
c)	koordinuje prípravu stanovísk a pripomienok k materiálom súvisiacim s členstvom SR v EÚ na rokovanie vlády a jej poradných orgánov, NR SR a ústredných orgánov štátnej správy;
d)	koordinuje prípravu pozičných dokumentov za rezort zdravotníctva na rokovania s inštitúciami EÚ;
e)	koordinuje spracovanie stanovísk príslušnými odbornými útvarmi ministerstva k prijímaniu novej európskej legislatívy;
f)	pripravuje materiály a predbežné stanoviská k novým legislatívnym a nelegislatívnym návrhom EÚ v rámci rozhodovacích procesov v záležitostiach EÚ pre NR SR – Výbor pre európske záležitosti (VEZ), Úrad vlády SR, Ministerstvo zahraničných vecí a európskych záležitostí SR a Stále zastúpenie SR pre EÚ;
g)	zabezpečuje realizáciu a vyhodnotenie predsedníctva SR v EÚ v rámci pôsobnosti rezortu zdravotníctva;
h)	zabezpečuje odborné podklady pre účasť ministra na zasadnutiach Rady ministrov EÚ;
i)	zabezpečuje rámcové pozície ministerstva pre rokovanie stálych predstaviteľov SR pri EÚ v Bruseli, na stretnutia COREPER 1 a COREPER 2, na základe odborných stanovísk vecných útvarov;
j)	zabezpečuje nominácie odborníkov rezortu zdravotníctva do pracovných skupín a výborov Európskej komisie, Rady EÚ;
k)	zúčastňuje sa rokovaní výborov, pracovných skupín EK a Rady EÚ podľa potreby, vrátane plnenia úloh vyplývajúcich z účasti;
l)	koordinuje (v rámci záležitostí EÚ):
1.	zahraničné pracovné cesty ministra, štátnych tajomníkov a vedúceho služobného úradu vrátane protokolárnych otázok;
2.	zahraničné pracovné cesty zamestnancov ministerstva;
3.	prijatia zahraničných návštev na ministerstve, vrátane protokolu;
m)	zabezpečuje písomný a osobný styk súvisiaci s členstvom SR v EÚ v úzkej spolupráci s Ministerstvom zahraničných vecí a európskych záležitostí SR, Stálym zastúpením SR pri EÚ v Bruseli a s ostatnými ústrednými orgánmi štátnej správy;
n)	zabezpečuje spoluprácu ministerstva s ústrednými orgánmi štátnej správy v oblasti záležitostí EÚ;
o)	zastupuje ministerstvo v Komisii pre záležitosti EÚ pri Ministerstve zahraničných vecí a európskych záležitostí SR;
p)	zabezpečuje činnosť Rezortnej koordinačnej skupiny pre záležitosti EÚ na ministerstve;
q)	vypracúva prehľad o vyhodnotení úloh a prínosov zahraničných pracovných ciest v gescii ministerstva súvisiacich s členstvom SR v EÚ;
r)	zodpovedá za pravidelnú aktualizáciu webového sídla ministerstva v časti „EÚ a medzinárodné vzťahy“.

(3) Riaditeľ odboru EÚ zodpovedá za činnosť odboru generálnemu riaditeľovi sekcie medzinárodných vzťahov a záležitostí EÚ a plní úlohy uvedené v článkoch 9, 13 a 14.“

5.	Týmto doplnkom sa mení príloha organizačného poriadku (Organizačná štruktúra Ministerstva zdravotníctva SR), ktorá je neoddeliteľnou súčasťou tohto doplnku.

6.	Tento doplnok nadobúda účinnosť dňom 1. marca 2017.

                   Tomáš  D r u c k e r 
minister zdravotníctva Slovenskej republiky

Príloha